Skoolkinders beseer toe twee busse mekaar tref | Netwerk24
Skoolkinders beseer toe twee busse mekaar tref
Altesaam ses leerders en vier werkers is gister met noodpersoneel na twee hospitale gehaas ná 'n botsing tussen twee busse.
Die botsing het Woensdag 6 Junie kort na 07:05 op die Wemmershoekpad gebeur.
Die ses leerders, almal van Wemmershoek Primêr, het ligte beserings in die botsing opgedoen en is vir mediese behandeling na die Stellenbosch-hospitaal geneem.
Die vier volwassenes het ernstige beserings opgedoen en is na die Paarl-hospitaal geneem.
Dít volg nadat die twee busse – een met skoolkinders en een met werkers – gelyk in die rigting van Wemmershoekdam wou indraai.
Volgens Marize Mentoor, 'n polisiewoordvoerder van die Franschhoek-polisiekantoor, het die busbestuurder met die werkers "nie mooi gekyk" toe hy in dieselfde rigting as die skoolbus wou draai nie.
Mentoor vertel: "Die skoolbus se bestuurder sê hy het sy rigtingaanwyser aangesit om links te draai. Toe hy wou inswaai het hy meteens 'n harde slag gehoor toe die agterste bus sy bus links agter stamp. Almal was geskok."
Sy sê die paniekbevange skool­kinders en werkers is met die aankoms van ambulanspersoneel tot bedaring gebring.
"Met die aankoms van die polisie op die toneel was ambulanspersoneel besig om die kinders en werkers te behandel."
'n Betroubare bron het vertel met sy aankoms op die toneel het drie volwassenes op die grond buite die bus gelê.
"Ses kinders was reeds in die ambulans terwyl die res van die leerders op die toneel vir skok behandel is."
'n Woordvoerder van die Wes-Kaapse onderwysdepartement, Jessica Shelver, het die voorval bevestig.
"Ons wag steeds vir 'n volledige verslag van die distriksbeamptes wat reeds die skool besoek het. Maar op hierdie tydstip kan ek bevestig dat ses leerders ligte beserings opgedoen het en na die hospitaal gebring is. Sommige leerders word weens skok behandel."